Pelle Dragsted (EL), 2024-11-26:
Mange tak for det.
Vi støtter også forslaget.
Den ene del af det er jo en udmøntning af en aftale, vi er en del af, nemlig aftalen om at genoprette vores skattevæsen, som var blevet, tror jeg man kan sige, effektiviseret sønder og sammen gennem en lang række år, hvilket jo bl.a. afstedkom eller i hvert fald medvirkede til den her udbytteskandale, der betød, at Danmark blev snydt for mange milliarder kroner af kreative svindlere i udlandet, men som også afstedkom en lang række andre problemer.
Man havde simpelt hen overvurderet, hvor meget man kunne skære ned på skattevæsenet, uden at det fik konsekvenser for indtægterne, altså simpelt hen fordi det åbnede op for svindel og fejl.
Derfor var det en sindssygt vigtig aftale, der blev lavet, da vi med et bredt flertal i Folketinget for nogle år siden blev enige om, at skattevæsenet skulle genoprettes.
Det betød, at der skulle ansættes, og jeg kan ikke huske det præcise antal, men vi snakkede flere tusind yderligere medarbejdere.
Jeg kan ikke huske det præcise antal, men det var i hvert fald helt afgørende for igen at få vores skattevæsen til at fungere.
Det er jo afgørende for, at der er tillid til grundlaget for vores velfærdssamfund.
Man skal vide, at når man selv betaler sin skat, er der ikke nogen andre, der snyder, eller nogen kreative typer i London, Dubai eller andre steder, der har sugerøret nede i statskassen, som det jo foregik.
Så vi var rigtig glade for den aftale.
Der var så den lille hage ved den, at den ikke var fuldt finansieret.
Der manglede 400 mio. kr. eller noget i den stil, som man skulle finde senere, og det er så det, vi har skullet finde nu.
Der er ministeriet så kommet med en række forslag, som vi synes er til at leve med.
Det handler først og fremmest om at regulere nogle satser og nogle afgifter, som reelt er blevet udhulet gennem årene, fordi de ikke har været reguleret op med prisen.
Så man kan sige, at afgifterne og satserne reelt er faldet.
Det synes vi er helt fair, altså at man ligesom sørger for, at de får samme, om jeg så må sige, virkning og påvirkning, som de havde oprindelig.
Endelig er der en bødestraf, som også øges, og det synes vi er fint i det her tilfælde.
Vi har haft lidt fokus på, hvor meget det her vil ramme mindre selvstændige erhvervsdrivende, som jo i forvejen kan være rimelig belastet af mange ting med alskens bureaukrati og afgifter osv.
Men vi vurderede ikke, at det tryk, der kom, altså den ekstraudgift, var til så stor gene, at vi ville vil modsætte os de her finansieringskilder, ikke mindst fordi det jo også er en fordel for små virksomheder, når vi har et skattevæsen, der f.eks. tager telefonen, når man ringer og har brug for nogle oplysninger.
Det kræver altså, at der er nogle medarbejdere til stede, så vi bakker op om det.
Så er der den anden del.
Jeg er ikke helt vild med det her med, at man fra regeringens side laver de her forslag, hvor man slår noget, der er forligsstof, sammen med noget, der ikke er forligsstof.
Jeg ved godt, at vi ellers har mange lovbehandlinger og den slags ting.
Jeg synes, det er lidt af en uskik, for vi skal jo som partier selvfølgelig stemme for den lovgivning, som følger op på forlig, vi er en del af, og det kan blive lidt besværligt, hvis der så er andre elementer i lovforslaget, som vi ikke støtter, og vi så skal til at bede om opdeling af lovforslaget osv.
Men i det her tilfælde synes vi, at vi godt kan leve med den midlertidige ordning, der ligger i den anden halvdel af forslaget, og som altså, som jeg forstår det, handler om, at der er nogle datamæssige løsninger, der ikke er fundet endnu.
Det er i forhold til det her med, at man som en, der udlejer sin fritidsbolig, kan få et bundfradrag på skattebetalingen, hvis man gør det gennem de her platforme, der gør, at man faktisk betaler skat overhovedet, og der har været nogle tekniske udfordringer, som ikke er løst endnu.
Og mens de bliver løst, får man så en undtagelse fra de regler.
Det kan vi godt leve med, under forudsætning af – og her kigger jeg på skatteministeren – at man så selvfølgelig sikrer, at det her er en midlertidig ordning.
Vi har i øvrigt grundlæggende noget kritik af den her aftale i forhold til omfanget af bundfradrag og andre ting.
Men det er jo denne sag uvedkommende, så med disse ord kan jeg og Enhedslisten tilslutte os lovforslaget.